प्रमाण पत्र नहीं बनने से परेशान विद्यार्थी पहुंचे डीसी दरबार
राजस्वकर्मचारियों एवं अंचल निरीक्षकों के अनिश्चितकालीन हड़ताल से विद्यार्थियों के आय, आवासीय, जाति अन्य प्रमाण पत्र नहीं बन रहे हैं। इससे जिले के विद्यार्थी परेशान हैं। उपायुक्त के मंगलवारीय जनता दरबार में चंदवा प्रखंड से आई छात्रा सविता कुमारी ने उपायुक्त प्रमोद कुमार गुप्ता को आवेदन सौंपकर बताया कि जाति एवं आवासीय प्रमाण पत्र नहीं बन रहे हैं। जिससे मेरी परेशानियां बढ़ गई है।
इस पर उपायुक्त ने सभी बीडीओ को पंचायत सेवक एवं जनसेवक के माध्यम से प्रमाण पत्र बनवाने के निर्देश जारी किए। चंदवा बीडीआे को राजस्व कर्मचारी से आईडी एवं पासवर्ड लेकर छात्रा का प्रमाण पत्र बनवाने के निर्देश दिए।
बरवाडीह प्रखंड के मंगरा ग्राम से आए ग्रामीणों ने गांव की सेविका पर समय से आंगनबाड़ी केंद्र नहीं खोलने की शिकायत की। उपायुक्त ने डीएसडब्ल्यूओ को मामले की जांच कर नियमानुसार कार्रवाई करने के निर्देश दिए। सदर प्रखंड के पतरिया चोटाग से आई रूबाना खातून ने नावागढ़ सीएचसी में गुणवत्तापूर्ण खाना देने में अनियमितता बरते जाने की शिकायत की। मामले में उपायुक्त ने सिविल सर्जन को मामले की जांच कर कार्रवाई करने के निर्देश दिए। मनिका प्रखंड के सिंजो गांव से आए चैता नायक ने आवेदन देकर आंधी-तूफान से घर गिरने की शिकायत करते हुए आवास दिलाने की मांग की। बारियातू प्रखंड के डाढ़ा गांव से आए पचू राम समेत पांच ग्रामीणों ने गांव के ही कुछ लोगों पर जमीन हड़पने का आरोप लगाया। इस पर उपायुक्त ने बालूमाथ अंचलाधिकारी को जांच कर कार्रवाई करने के निर्देश दिए। राशन एवं पेंशन से संबंधित आए मामलों को उपायुक्त ने मौके पर ही फार्म भराकर स्वीकृत कराने के निर्देश डीएसआे को दिए।
इसके अलावा जनता दरबार में कस्तूरबा गुरुकुल में नामांकन, भूमि सीमांकन, मजदूरी भुगतान से संबंधित कई मामले आए। जिसे गंभीरता से लेते हुए उपायुक्त ने संबंधित पदाधिकारियों को मामले पर शीघ्र कार्रवाई करने के निर्देश दिए। मौके पर जिला आपूर्ति पदाधिकारी शैलप्रभा कुजूर , जिला कल्याण पदाधिकारी रमेश कुमार चौबे, आईपीआरडी के रोहित कुमार मंडल मुख्य रुप से मौजूद थे।
hin_Deva hin_Deva hin_Deva hin_Deva hin_Deva